b'\n_START_ARTICLE_\nJakopi\xc4\x8dev paviljon\n_START_PARAGRAPH_\nJakopi\xc4\x8dev paviljon je biv\xc5\xa1a galerija (v secesijskem slogu), ki jo je leta 1908 postavil slikar Rihard Jakopi\xc4\x8d po na\xc4\x8drtih arhitekta Maksa Fabianija; to je bilo prvo namensko zgrajeno umetni\xc5\xa1ko razstavi\xc5\xa1\xc4\x8de v Sloveniji. Paviljon je stal na za\xc4\x8detku Lattermanovega drevoreda v Parku Tivoli (Ljubljana)._NEWLINE_Vse do druge svetovne vojne je bil paviljon osrednje razstavi\xc5\xa1\xc4\x8de slovenske likovne umetnosti, kjer so razstavljali slikarji, kiparji in fotografi sodobne umetnosti.\n_START_SECTION_\nZgodovina\n_START_PARAGRAPH_\nJakopi\xc4\x8d je sam financiral gradnjo objekta, saj je bil prepri\xc4\x8dan, da umetnik potrebuje stalen stik z javnostjo. Fabiani mu je zastonj naredil na\xc4\x8drte, medtem ko mu je mesto Ljubljana za sedem let dalo zemlji\xc5\xa1\xc4\x8de v najem po simboli\xc4\x8dni ceni. Paviljon je bil zgrajen po zgledu dunajske secesije. Imel je preddverje z veliko dvorano, na levi strani se je nahajala soba za stalne razstave in mali atelje in na desni strani od vhoda pa se je nahajala risarsko-slikarska \xc5\xa1ola._NEWLINE_12. junija 1909 je potekala slavnostno odprtje paviljona s 3. slovensko umetni\xc5\xa1ko razstavo; sodelovalo je 22 umetnikov s 172 slikami in 20 kipi. Naslednje leto je Jakovi\xc4\x8d v paviljonu organiziral pregledno razstavo 80 let upodabljajo\xc4\x8de umetnosti na Slovenskem._NEWLINE_Zaradi pomanjkanja denarja je leta 1923 paviljon odkupilo mesto in ga namenila za dru\xc5\xa1tvo Narodna galerija. Leta 1954 so paviljon prenovili._NEWLINE_V decembru 1961 in januarju 1962 so paviljon, kljub protestom, zaradi gradnje \xc5\xbeelezni\xc5\xa1ke proge poru\xc5\xa1ili. S tem je Jakopi\xc4\x8dev paviljon ostal brez prostorov; novembra 1962 so ga preimenovali v Mestno galerijo ter pri\xc4\x8deli z gradnjo novih prostorov na Mestnem trgu 5._NEWLINE_Na paviljon danes spominja kip Riharda Jakopi\xc4\x8da, delo Bojana Kunaverja.'